<classify> MWANASHERIA Mkuu wa Serikali, Profesa Adelardus Kilangi amesema anaridhishwa sana na kasi ya ukamilishaji wa jengo la Ofisi ya Mwanasheria Mkuu linalojengwa katika mji wa Kiserikali ulipo katika Kata ya Mtumba- Ihumwa nje kidogo ya Jiji la Dodoma Profesa Kilangi, aliwaongoza hivi karibuni Wakurugenzi, Wakurugenzi Wasaidizi na Wakuu wa Vitengo kukagua kazi inayoendelea ya ukamilishaji wa jengo hilo.Ninaridhishwa na ninafurahi sana kwa kasi na kazi nzuri ya ukamilishaji wa jengo hili. Kila ninapofika hapa kwenye site nakuta kazi mpya inaendelea, hongera sana mhandisi kwa usimamizi wako pamoja na timu yako, amesema.Akiogozwa na ,Suma Atupele mhandisi, Mwanasheria Mkuu na ujumbe wake alipita na kukagua kila Ofisi huku akitoa maelekezo kwa Naibu Mwanasheria Mkuu na Mkurugenzi wa Utawala na Raslimali Watu juu ya mpangilio na mgawanyo wa Ofisi kwa kuzingatia muundo na majukumu ya Ofisi.Katika maelekezo yake kwa viongozi hao, Profesa Kliangi alisisitiza upangaji wa Ofisi kuhakikisha kwamba, wakurugenzi na wakurugenzi wasaidizi na maofisa walio chini yao hasa kutoka Divisheni za kisheria wanakuwa katika utaratibu wa kuhamia katika jengo hilo pale litakapokuwa tayari kuhamia.Baada ya kukagua maendeleo ya ukamilishaji wa jengo, Mwanasheria Mkuu wa Serikali na timu yake walipata pia fursa ya kuangalia eneo zima lenye ukubwa wa ekari tano ambalo limetengwa kwa ajili ya ujenzi wa awamu ya pili wa Jengo kubwa zaidi ambalo litakuwa na uwezo wa kutosheleza watumishi wote wa Ofisi ya Mwanasheria Mkuu pamoja na matumizi mengine yakiwamo ya ujenzi wa chuo maalumu kitakachokuwa kikitoa mafunzo kwa mawakili wa serikali.  <topic>: KITAIFA 